b'\n_START_ARTICLE_\nKallion lukio\n_START_SECTION_\nKoulun historia\n_START_PARAGRAPH_\nHanna Castr\xc3\xa9nin perustama S\xc3\xb6rn\xc3\xa4isten yhteiskoulu aloitti toimintansa 1. syyskuuta 1902 viisiluokkaisena reaalikouluna. Se oli ensimm\xc3\xa4inen oppikoulu Helsingin Pitk\xc3\xa4nsillan pohjoispuolisissa ty\xc3\xb6l\xc3\xa4iskaupunginosissa. Vuonna 1913 koulu muuttui yliopistoon johtavaksi ja sai samalla nimen Kallion yhteiskoulu. Samassa yhteydess\xc3\xa4 koulun omistus siirtyi Castr\xc3\xa9nilta Kallion yhteiskoulun kannatusyhdistykselle. Koulu toimi alkuun Kivikon huvilassa, vuosina 1905\xe2\x80\x931919 samalla tontilla olleessa "P\xc3\xa4\xc3\xa4skysenpes\xc3\xa4n kouluna" tunnetussa rakennuksessa ja sen j\xc3\xa4lkeen kymmenen vuotta Ven\xc3\xa4l\xc3\xa4isen hyv\xc3\xa4ntekev\xc3\xa4isyysyhdistyksen talossa Viertotie (H\xc3\xa4meentie) 39:ss\xc3\xa4. Vuonna 1929 valmistui Porthaninkatu 15:een nykyinen koulurakennus, jota on viel\xc3\xa4 laajennettu 1957. Koulu kunnallistettiin peruskouluun siirtymisen yhteydess\xc3\xa4 syksyll\xc3\xa4 1977 ja muutettiin Kallion lukioksi ja yl\xc3\xa4asteeksi. Yl\xc3\xa4aste yhdistettiin 1982 Aleksis Kiven kouluun. Lukion lukusuunnitelmaan lis\xc3\xa4ttiin syksyll\xc3\xa4 1981 ilmaisutaitopainotteisuus ja 1985 valtio my\xc3\xb6nsi sille ilmaisutaidon erikoislukion oikeudet.'